

**Nyolcadikosok figyelem!**

**Jelentkezzetek a Nyíregyházi Zrínyi Ilona Gimnázium és Kollégium Arany János Tehetséggondozó Programjába!**

A pályázatot legkésőbb **2021. december 10-ig** kell postára adni az iskola címére: 4400 Nyíregyháza, Széchenyi u. 29-37.

**Kérjük, hogy a borítékra írjátok rá: " Arany János Tehetséggondozó Program".**

**A program célja, hogy segítse a hátrányos helyzetű, tehetséges diákok továbbtanulását.**

Az Emberi Erőforrások Minisztériuma a 2021/2022. tanév rendjéről szóló 20/2021. (VI. 8.) EMMI rendelet, valamint a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet alapján pályázatot hirdet a 2021/2022. tanévben 8. évfolyamon tanuló diákok számára a hátrányos helyzetű, tehetséges diákok továbbtanulását segítő Arany János Tehetséggondozó Programban való részvételre.

**A Tehetséggondozó Programba jelentkezhet minden olyan tanuló, aki**

1. tanulói jogviszonyban áll, és a középiskola kilencedik évfolyamára jelentkezik abban a tanévben, amelyben a pályázat meghirdetésre kerül, és
2. az e pontban meghatározott valamelyik feltételnek megfelel:

*ba)* rendszeres gyermekvédelmi kedvezményben részesül,

*bb)* a gyermekek védelméről és a gyámügyi igazgatásról szóló 1997. évi XXXI. törvény (Gyvt.) 53. §-a szerint gyermekvédelmi szakellátás otthont nyújtó ellátási formájában részesülő nevelésbe vett, vagy a programba történő jelentkezés időpontjában ideiglenes hatállyal elhelyezett,

*bc)* a család- és gyermekjóléti szolgálat Gyvt. 40. §-a szerinti, az általános iskola és a szülő kezdeményezésére elkészített javaslat alapján rászorult, azzal, hogy a család- és gyermekjóléti szolgálatnak a rászorultság kérdésében annak alapján kell döntenie, hogy kellett-e az Arany János Tehetséggondozó Programba történő jelentkezést megelőző három éven belül a Gyvt. 39. §-a alapján az érintett tanuló érdekében intézkednie,

*bd)* a szülő vagy a családba fogadó gyám alacsony foglalkoztatottsága esetén, ha a gyermeket nevelő szülők bármelyikéről vagy a családba fogadó gyámról megállapítható, hogy a pályázat benyújtása időpontjában a szociális igazgatásról és a szociális ellátásokról szóló 1993. évi III. törvény 33. §-a szerinti aktív korúak ellátására jogosult vagy a pályázat benyújtásának időpontját megelőző 16 hónapon belül legalább 12 hónapig álláskeresőként nyilvántartott személy,

*be)* lakóhelye, ennek hiányában tartózkodási helye a kedvezményezett települések besorolásáról és a besorolás feltételrendszeréről szóló 105/2015. (IV. 23.) Korm. rendelet értelmében kedvezményezett településen található,

*bf)* lakóhelye, ennek hiányában tartózkodási helye nem kedvezményezett, de atelepülési lakónépességi adatok alapján ötezer főt meg nem haladó állandó lakosságszámmal rendelkező településen található és a programba történő jelentkezés időpontjában a szociális igazgatásról és a szociális ellátásokról szóló 1993. évi III. törvény 45. § (1) bekezdés a)-d) pontjában foglalt valamelyik célra nyújtott települési támogatásban vagy a jelentkezés időpontját megelőző 6 hónapon belül rendkívüli települési támogatásban részesül.

**A be) és bf) pontok elvárásainak megfelelő SZSZBM-i kedvezményezett illetve átmenetileg kedvezményezett települések listáját megtaláljátok a** [**www.zrinyinyh.hu**](http://www.zrinyinyh.hu) **honlapon a Nyolcadikosoknak című fül alatt.**

**A jelentkezés részleteiről információk a** [**www.zrinyinyh.hu**](http://www.zrinyinyh.hu) **honlapon a Nyolcadikosoknak című fül alatt találhatóak, illetve érdeklődhettek Nagy Andrea programfelelősnél 42/500-567-es telefonszámon.**

Mindenkit várunk szeretettel!

Nagy Andrea

AJTP programfelelős

intézményvezető-helyettes